Gimė 1945 m. balandžio 17 d. Vilniuje. 1963 m. baigė Vilniaus pirmąją darbo jaunimo vidurinę mokyklą. 1970 m. baigė Vilniaus universiteto Gamtos mokslų fakultetą, įgijo biologės, biologijos ir chemijos mokytojos specialybę.
1963–1973 m. – Lietuvos MA Botanikos instituto Fitopatogeninių mikroorganizmų laboratorijos vyr. laborantė, 1974–1985 m. – jaunesnioji mokslo darbuotoja, 1985–1989 m. – mokslo darbuotoja, 1990–2010 m. – vyresnioji mokslo darbuotoja. 2010–2015 m. – Gamtos tyrimų centro Botanikos instituto fitopatogeninių mikroorganizmų laboratorijos vyresnioji mokslo darbuotoja.
1985 m. Botanikos institute apgynė mokslų kandidato disertaciją „Lietuvos TSR milteniečiai grybai“1. 1993 m. nostrifikuotas daktaro laipsnis.
Tyrė Erysiphales (Milteniečių) eilės, Botrytis, Sclerotinia ir kitų genčių rūšių grybų, parazituojančių augalus, paplitimą ir biologiją. Surinko ir išaiškino 92 milteniečių rūšis ant 854 rūšių augalų, 8 Botrytis genties rūšis ant 687 augalų taksonų. Identifikavo per 100 augalų grybinių ligų sukėlėjų taksonų ant 62 sumedėjusių augalų rūšių. Tyrė šiltnamių žemės mikromicetus, želdynų, gėlių parazitinius grybus. Sudarė per 2000 fitopatologinių grybų pavyzdžių rinkinį. Išspausdino daugiau nei 150 mokslinių, 200 mokslo populiarinimo straipsnių. Publikavo knygas: „Lietuvos milteniečiai“2, „Milteniečiai (Erysiphales)“3.
2001 m. (su bendraautoriais) už darbų ciklą „Lietuvos makromicetų ir augalų parazitinių mikromicetų įvairovės įvertinimas (1991–2000 m.)“ paskirta Lietuvos mokslo premija.
Nuorodos
1 Григалюнайте Б. Мучнисто-росяные грибы Литовской ССР: Автореферат дис. на соискание учен. степени канд. биол. наук. – Вильнюс, 1985. – 250 с.
2 Григалюнайте Б. Мучнисто-росяные грибы Литвы = Lietuvos miltgrybiai (Erysiphaceae Lév.): монография. – Vilnius, 1990 – 87 c.
3 Grigaliūnaitė B. Milteniečiai (Erysiphales). – Lietuvos grybai 3 (1). – Vilnius, 1997. – 195 p.